khistorydata/jeongjo-sjw-relations huggingface dataset:
정조 24년 · 목
敎以今日處分卽不過未及爻周者爻周也事面反甚輕歇於先宥諸臣則聯疏又何爲也此疏還給大臣箚辭詳言事實於批中莫或以此處義也
정조 24년 · 강
判義禁趙尙鎭知義禁趙鎭寬同義禁申大謙金履翼聯疏請寢諸罪人蕩滌之命還給疏本
정조 24년 · 목
敎以追奪罪名非禁府所知至於竄配年前究竟則此等疏章徒歸於損體壞例還給
정조 24년 · 강
大司憲徐邁修大司諫金達淳執義曺允遂司諫李萬榮掌令姜文會金履喬持平李重蓮閔榮祖獻納南惠寬正言趙恒鎭李東宇聯疏請寢兩罪人復官之命賜批命邁修等遞職
정조 24년 · 목
疏略曰臣等日昨聯籲竟靳允可自顧罪戾無面可顯然而亦豈料殿下之不有臺言至此之極耶臣等之言雖甚草草其義則在於明義理嚴隄防而殿下非惟不從繼又有兩罪人復官之擧一節深於一節今日甚於昨日所謂義理也隄防也一任其隳壞晦塞而莫之恤焉臣等於此寧欲無知也噫嘻身後罪名擬之以一律三十年丹書鐵案森然不改而至若稱病而讎視國家嗾疏而陰護凶逆情節之憯毒心跡之凶慝國人之所不忍一日忘者擧皆入於肆赦之中嗚呼此何事也殿下之所以原之者無他事端可作昭洗之資而一言而蔽之曰可疑疑則當赦末乃以旂常帶礪施以世宥之法當初處分之止於惟輕殿下所以求疑於無疑拂輿情而乖國論者厥惟久矣何嘗有一毫可疑之端而求之於必無疑之地復有此全釋之擧至借全不襯之世宥二字同歸於尋常罪過之遇赦輒宥此何可以解臣等之惑而服國人之心乎遇慶施澤固是昭代之美事而有罪勿揀抑亦金石之令典則無少難愼惟事恢蕩將見亂賊無所懼名義無所寓臣等竊不勝痛心焉殿下每於此等之事意在於苟且彌縫則輒設禁令以爲箝制衆口之竗方前後科條不勝其繁臣等之所嘗日夕憂歎者在此而又於今日旣申一禁復設一禁行此千萬不當之過擧而脅之使無言古今天下寧有是哉今日以前則禁令雖嚴罪名自在故臣等不免黽勉含默而不意疏滌之擧俾作無累之平人到此地頭使臣等膠守已例噤不得一言則設置臺閣之義果嘗如此而殿下亦安用如此臺閣爲哉懲討之不嚴猶屬餘事其爲聖朝之闕政莫此爲大臣等愚昧不敢知殿下眞以彼罪人謂無可討之罪而爭執之論可已而不已乎若使臣等之言不愜於公議不摡於聖心則斥之罪之無所不可嶺海鈇銊亦所甘心而殿下不此之爲爲此無前之擧俾不敢容一辭於其間此豈聖世之所宜有者乎伏願殿下先從復官之命亟許反汗旋收新舊禁令以光聖德以嚴邦憲敎以焉有以言爲官使之擇言而發又從以嚴立科條設爲禁令之朝廷乎然而爲之者誠非得已也姑且暫忍踰得此嶺使伏法以外罪名次第昭晣無廢族無棄人治成制定之後不待卿等之言竝將院壁書揭之多少禁令投之水付諸火卽當大開言路盡言無諱卿等須待之也卿等今日之疏涉禁謂之可乎不涉禁謂之可乎不露姓名極不光明然而所欲言者言之無甚異同於已給之本此而例批不誠莫甚其弊有倍於設禁卿等之疏留中欲洗去仍遞本職該房承旨遞差
정조 24년 · 강
吏曹判書金文淳參判曺允大聯疏請寢趙榮順李在簡罪名蕩滌告身還給之命還給疏本
정조 24년 · 목
敎以古例則復官者追給告身近例則只以傳旨啓下捧承傳於該曹所謂近例卽推諉捱過之俗習中出來旣不一一釐正追給則勢將從近例矣可謂都無事而該曹尤無可以擧行者此上疏豈非衍文乎還給
정조 24년 · 강
遞校理閔師宣修撰洪樂安
정조 24년 · 목
政院啓言校理閔師宣修撰洪樂安謂有情勢陳疏徑出原疏才已退却矣所當直捧禁推傳旨而此與無端徑出有異請推考警責竝卽牌招敎以付之生疏當初雖不嚴處豈可仍爲行公乎竝遞其職出番玉堂牌招入直
정조 24년 · 강
以韓用鐸爲承旨李東稷爲大司諫李龜雲爲司諫吳泰彦趙彦喆爲掌令金近淳爲獻納池德斌李萬運爲正言高應觀李��爲持平李之耼爲校理閔命爀爲副修撰竝前望也
정조 24년 · 강
應敎金銑陳疏命還給重推承旨徐有聞
정조 24년 · 목
敎曰堂疏初無還給之事則旣曰還給已徹之疏仍請還入其疏賜批奏御文字何等至愼況堂箚又何等體重則不知僚員之疏與箚有此題外之疏捧納承旨從重推考此上疏還給使之釐改○政院啓言奏御文字何等愼重而應敎金銑上疏中措語未免爽誤不可無警請推考敎以奚特不謹乎不誠甚矣嚴勘
정조 24년 · 강
前承旨朴崙壽以兼贊善李城輔處傳諭後附奏馳啓
정조 24년 · 목
狀啓以爲臣敬奉聖諭馳往楊州豐壤村傳諭于兼贊善李城輔所到處則以爲時夜已闌之際承宣傳示別諭禮際過隆辭旨甚懇至以偕入爲敎有非微末賤臣所敢承當震恐隕越靡所容措竊伏念前後隆天重地之施實是千古之所罕聞也臣以萬萬無似濫叨如此殊寵雖糜粉隕結尙何以仰酬德意之萬一哉惟是獲參慶禮昵近淸光退塡溝壑寧有餘恨而重以新叨爵秩大駭聞聽其爲貽羞朝廷當何如哉揆分揣義不敢冒膺還尋鄕路已到此中雖伏蒙恩諭之勤懇而擔曳病骸寸寸前進不得暫時淹滯方命之罪固在罔赦恭俟嚴章之降而已至於承宣偕來之命尤有所不敢祗承幸卽收還恩旨仰得以安意還鄕千萬顒望之至云臣旣承偕入之命仍爲隨往
정조 24년 · 강
兼春秋金珍恪以右贊成宋煥箕處傳諭後附奏馳啓
정조 24년 · 목
狀啓以爲臣敬奉聖批馳往廣州境肆覲站傳諭于右贊成宋煥箕所到處則以爲臣昨於路次猥陳一疏冀蒙鑑諒卽伏奉聖批十行諄複反加優奬實是臣之萬萬不敢當者如臣無似何以得此於聖明也臣之今番膺命而獲覩慶禮者固非可擬於踵先武矣疏中所陳輔翼之方者豈亦有一毫覷得於朱子之意也今於座銘官箴之諭臣心惶愧益不知攸措而竊仰聖上貽謨燕翼靡不用極其所惓惓於輔導者有如是焉臣雖退在田廬將與村叟野老益復有以歡忭蹈舞也臣方病伏旅店涔涔欲盡勤諭之下終未免違越深切悚懍而已云臣則仍爲復路
정조 24년 · 강
命加設敦寧都正在京有身病者待差肅命在外者官敎成送
정조 24년 · 목
吏曹啓言加設敦寧都正李光德今已肅拜減下而鄭謙煥鄭元林李克永曺羽振俱有身病羅烈鄭世煥張胤宗尹光絅柳��崔昌廸鄭桔俱在外云何以爲之乎敎以在京有身病者待差使之肅拜在外者官敎卽爲成送難強者可以上來者令道臣報來後草記
정조 24년 · 강
給洪川縣燒戶恤典
정조 24년 · 목
江原監司南公轍以洪川縣民家十五戶失火燒燼啓敎以各別顧助如有小殘戶之分給還穀除減事分付該營之尙無啓聞必是屯將不報營之致令壯帥査實嚴治以爲懲後之地
정조 24년 · 강
遞副總管曺允大以吳大益代之中批也
정조 24년 · 목
賑恤廳啓言陳賀時文侍從武邊禦蔭牧府使以上自鄕上來參班人下去時年六十以上人糧資米七石四斗錢九十八兩從其道里遠近參量以給而行護軍吳大益柳協基行副護軍金致晙仍爲留京辭受云故不爲上下敎以都是疏闊所致每欲甄用者且聞其留京行護軍吳大益總管中時帶銓堂人許遞其代除授令政院待開門牌招察任
정조 24년 · 강
御營廳以捉虎軍施賞啓
정조 24년 · 목
該營啓言本廳懸錄牙兵金玊相等私獵於廣州淸溪山近處大虎一頭中豹虎一頭捉來故謹此封進而砲手等依例分等施賞
정조 24년 · 강
罷應敎金銑副應敎尹序東校理張至冕副校理趙得永修撰李鼎秉高宅謙副修撰金熙周閔命爀職
정조 24년 · 강
命井浦別將曺漢賢拯活人命賞典置之
정조 24년 · 목
兵曹啓言觀此江華留守洪明浩狀啓則本府居民李就萬等十六名同騎一船入往加佐嶼繫船嶼石設網取魚矣纜索斷絶船漂洋中潮溢嶼上半身沈沒蟻付嶼角井浦別將曺漢賢促棹入海十六人命及時拯活誠極嘉尙其在激勸之道不可無褒賞之擧令該曹考例稟處爲辭矣取考大典通編則拯活十五名以上者加資今此曺漢賢之拯捄人命之數旣準定式似當依法典施以加資之典而通編所載卽指平民之出死力活人命之謂也至於沿江鎭將則此等救活卽是職分內事豈可以官人之職分受平民之賞典乎事體所在恐不當循例施賞請置之允之
정조 24년 · 강
黃海監司朴基正以遂安郡金店撤罷事馳啓
정조 24년 · 목
狀啓以爲各道金店一切革罷事命下矣道內各邑別無産金之處奸民潛採之弊亦無及聞者而惟遂安一郡有外營屬金店一處開採已久根植稍完許多鉛軍之一時遂出或不無當寒失所之慮而備局關文中有察其事勢寬其期限之辭外營關內又有限明年三月寬限之知委故遂安郡金店稍寬三朔之限願去者使之先去不願去者使之姑留四月初一日爲始永爲撤罷竝令歸農之意分付該郡此後則遂安郡及各邑另加廉探如有潛採之類不卽禁斷之事當者依律文嚴刑島配該地方官狀聞重勘事永爲定式一一知委
정조 24년 · 강
召見宗簿提調黃昇源于便殿
정조 24년 · 강
賜輔德金羲淳等疏批
정조 24년 · 목
羲淳及兼輔德尹光顔文學金㙆兼文學趙得永司書李寅采兼司書金近淳說書洪命周兼說書李存秀日前陳疏請勉留儒賢俾任胄筵輔導之責至是批以儒臣處連爲敦勉矣
정조 24년 · 강
賜館學儒生尹行慶等疏批
정조 24년 · 목
生員尹行慶等八百五十六人昨日陳疏請召還儒賢俾益胄筵輔導之方至是批以更欲敦勉矣
정조 24년 · 강
推大司諫李東稷等遞司諫李龜雲持平李��正言池德斌李萬運以權漢緯爲持平崔時淳爲正言竝前望也
정조 24년 · 목
大司諫李東稷掌令趙彦哲吳泰彦持平高應觀獻納金近淳違召政院捧入罷職傳旨敎以只推在外人許遞前望單子入之今之臺諫別無自劃之端何如是違牌乎待下批與違牌諸人牌招察任
정조 24년 · 강
承旨李翊模陳疏請收還禁令亟寢諸賊蕩滌之命賜批
정조 24년 · 목
疏略曰噫嘻凶徒之醞釀厥惟久矣始也胚胎於戊巳而將熾燎原之勢終焉鴟張於乙丙而仍成滔天之禍先倡而後和同條而共貫有如金相福者挾凶麟之勢而主張陰謀嗾妖雲之疏而沮戲大計情狀盡露於附麗罪惡昭著於鞫案至若李克生者以逆任之至親爲賊麟之爪牙出入三司顯有陰護之計寂寥一疏不及巨慝之罪尤可痛者所謂世宥之族默憚英明之威悖惡之言肆發公座誑惑之說煽動群情萬口所傳三尺難貸所謂勳裔之家鍾生妖慝之逆顧瞻他日潛懷貳心之圖嗾蔑倫之輩而闖呈凶疏托無妄之疾而不參庭請短疏不提於宇偉凶肚潛連於復喆顯戮未施鬼誅先加此爲失刑之大者其他怪鬼之徒凶醜之孼或譸張凶言或株連逆案形跡綻露端緖狼藉凡此諸賊罪有浮於四凶情難宥於九流昭揭於一部明義而彰著無餘則雖値邦慶川至霈澤旁流而巨魁之罪不可以一洗也干連之逆不可以肆赦也審矣何殿下忽棄大防不少留難一切付之昧爽以前欲與之咸與維新耶乃若設禁於言路此不可使聞於隣國昨者登筵以先收禁令略有陳達而草草數語不能仰格餘懷未盡治疏將上之際繼伏聞有韓後樂等七罪人罪名爻周之事嗚呼河隄一潰龍蛇奮逝欄柙乍開虎兕爭出百怪跳踉可驚可愕拱手視之極目而靡所止屆仍伏念臣職忝近密目覩非常之處分莫效一言之感回罪固難免而大臣以箚子追呈事有請罪承宣之擧臣與在院諸僚義無異同其何可晏然乎職次乎伏乞前後所下禁令一竝收還亟寢諸賊蕩滌之命仍削臣銀臺職名批以筵奏後疏擧不亦瀆屑乎
정조 24년 · 강
承旨韓用鐸陳疏請還收諸罪人疏蕩之命命還給遞承旨李鼎揆金履翼李翊模徐有聞以李集斗徐榮輔徐英輔沈象奎代之前望也
정조 24년 · 강
仍任宣傳官李彬
정조 24년 · 목
因監軍單子敎以李彬仍任其代口傳差出
정조 24년 · 목
應觀避嫌以爲臣於本府旣經掌憲揆以公格勢難仍冒請命遞斥臣職批以依啓
정조 24년 · 강
命以赦典事疏章勿爲捧入
정조 24년 · 목
敎曰近日精力之積憊難強薦紳姑無論輿儓亦必知之甚至昨今酬應而尤憊矣憊而何爲乎更以赦典事煩聒之上疏若許入則兵判及入直堂郞各門守門將依禁堂請對時下政院之敎處之此意卽爲書出朝紙俾各勿犯
정조 24년 · 강
遞大司諫李東稷掌令趙彦哲吳泰彦獻納金近淳正言崔時淳
정조 24년 · 목
東稷避嫌以爲噫嘻今番被宥之諸罪人夫孰非關係莫重不容少貸者而乃若日前疏釋兩凶擧皆身犯重辟又若去夜所宥之七賊如非劇逆應坐之至親則乃是自來輸款之逆豎今乃無難議到於不當議之地今日蕩滌明日爻周王法無可伸之日而義理有更晦之憂是豈所望於聖明者哉有言責者不得其言則去臣官以諫爲名目見倫綱掃地隄防壞盡而曾不能碎首於天陛竝與尺疏爭難而不得將安用諫官爲哉請命遞斥臣職批以依啓○彦哲泰彦時淳避嫌以爲目下時事大關隄防略入文字聯名陳疏見阻喉院名以臺疏終未登徹以此情踪何可晏然於臺次乎請命遞斥臣等之職批以依啓○近淳避嫌以爲嗚呼明義一部之作實我東之春秋我殿下於尊君綱立人紀之道未嘗不眷眷致意而今玆處分不啻相反明義之書殆將讀無地矣臣雖不肖無狀卽亦聖人之徒也目見綱紀之莫可維持而徒懷嚴畏更不得一言而退則後之視今當作何如世也彼其罪盈惡極或爲動搖之嚆矢或爲罪魁之心腹聽於國論皆曰可誅擬以王章無一可貸而迺殿下不少留難次第宥釋欲其翻動鐵案則拈出疑字欲其杜絶衆口則另設禁條又從以強名之曰是時措也是權度也臣不敢知古今史牒曷嘗見如此擧措乎臣與已遞之諸臺義無異同而時値齋日陳疏而未達黈纊之聰事在目下違牌則有非沐浴之義雖不得不冒沒出肅而欲言則象魏在彼禁令如火於是乎殿下之臺閣不期噤而自噤矣夫不言而居其職是失職也臣何敢晏然於臺次乎請命遞斥臣職批以依啓
정조 24년 · 강
推金海府使沈能弼東萊府使金觀柱
정조 24년 · 목
慶尙監司申耆狀啓以爲金海府使沈能弼謂有情勢守令邊將竝不薦擧東萊府使金觀柱則守令謂無可薦之人只薦邊將故丁未年啓下定式無敢闕薦之意屢次關飭終不擧行事體所在極爲未安請竝令攸司稟處敎以推考事回諭
정조 24년 · 강
命承旨成鼎鎭施以不敍之典李集斗沈象奎徐英輔韓用鐸罷職
정조 24년 · 목
鼎鎭以赦令中諸罪人蕩滌事陳疏入啓敎以有國然後有懲討有法然後有朝廷今日朝臣胸中無一點虛靈之氣撓撓攘攘貌樣不似士夫者固不可勝言而甚至今日擧措極矣多少禁令姑無論名以國忌齋戒而臺疏捧入之不足渠敢自呈上疏渠固不足說在院者若具省覺則不知國忌齋戒乎此輩不足責而所可惜者其職名也其疏之給與不給非可論當者及在院者爲先作窠出代其罪狀付之廟堂臺閣論奏到今懲討餘事也領相以下疏箚更或煩徹自有王綱○備局啓言無論大臣疏箚與其他言事之疏若値齋日則例爲留院若未有捧入之命則不敢呈徹而今此前承旨成鼎鎭無難毁壞其莫嚴之格例初旣捧入臺疏於齋日仍又自呈其疏似此撓攘之風習前後飭敎至爲嚴截不可以生疏做錯論前承旨成鼎鎭施以罷職不敍之典在院承旨請亦爲罷職允之
정조 24년 · 강
戶曹以上副勅元禮單及通官等例給都求請物種啓
정조 24년 · 목
該曹啓言今番勅行時上副使以下元禮單及通官等例給都求請各項物種或折銀或以本色持去故元數中區別懸註別單書入○中路問安使齎去禮單正使一員紅綿紬綠綿紬藍綿紬白綿紬白苧布各五疋白木綿十疋豹皮一令鹿皮一張靑黍皮五張霜花紙十卷白綿紙三十卷彩花席三張黃毛筆十五柄油煤墨十五笏浮椒二斗樻枝三一百匣螺鈿煙竹三箇副使一員禮單上同○高宗純皇帝丁巳元禮單裁減定例正使一員銀子二百五十兩白綿紬二同白苧布三十疋白木綿二同豹皮五令水獺皮十五令鹿皮四張靑黍皮八張大紙二十五卷小紙五十卷順刀一柄彩花席十張銀粧刀五柄被褥一部靴襪一雙以上本曹鞍馬一匹空馬一匹以上司僕寺副使一員銀子二百兩餘皆上同一大通官銀子五十兩白綿紬二十疋白木綿一同小紙四十卷被褥一部二大通官三大通官竝與上同而二大通官處被褥一部折銀九兩以給一次通官銀子三十兩白綿紬十三疋白木綿四十疋小紙四十卷被褥一部二次通官與一次通官同正使頭目八人各銀子二十兩白綿紬二十疋白木綿一同小紙六十卷被褥一部副使頭目六人上同一大通官頭目一人銀子二十兩白綿紬二十疋白木綿一同小紙六十卷被褥一部二大通官頭目一人銀子二十兩白綿紬二十疋折銀每疋銀一兩式二十兩白木綿一同折銀每疋銀五錢式二十五兩小紙六十卷折銀每卷銀二錢式十二兩被褥一部三大通官頭目一人與一大通官頭目同一次通官頭目一人二次通官頭目一人竝與三大通官頭目同○正副使所求正使眞毫筆五十枝大厚貢墨三十錠僧頭扇五十柄十柄起盡大圓扇二十柄小圓扇三十柄各色小彩扇二十五柄長銅細花煙袋三十箇皮煙包二十箇鐵煙匣十二箇平安監營備給次細花煙竿五十支梳子篦子各三十箇鐵枕二十丁平安監營備給次開皮八套平安監營備給次屛風二坐眞品大淸心元五百九眞髮十子平壤煙五十封平安監營備給次厚油芚六塊細衲紬十疋三疋黃海監營備給次七疋平安監營備給次大鏡面紙大色箋小色箋竹淸紙各一百張江米一石平安監營備給次細花蓆十四張滿花蓆枕頭六箇兒馬一匹平安監營備給次副使草帽六頂衲紬二十疋七疋黃海監營備給次十三疋平安監營備給次生布二十疋鏡光紙竹淸紙各二百張苔紙一百張頭髮十子江米一石平安監營備給次白蜂蜜五斗平安監營備給次眞品淸心元一千丸濟衆丹廣濟丹各五百丸鐵枕六丁平安監營備給次馬鐙二付大圓扇小圓扇油紙扇各十柄梳子篦子各二十箇開皮四套平安監營備給次兒馬一匹平安監營備給次○都求請大通官三員各白綿紙八塊折銀每卷銀二錢式一百六十兩大匣草五十匣彩花席二十張紫的鄕織一疋折銀八兩藍鄕織一疋折銀七兩紫的綿紬二十疋十疋本色十疋折銀每疋銀一兩式十兩藍綿紬二十疋十疋本色十疋折銀每疋銀一兩式十兩草綠綿紬二十疋十疋本色十疋折銀每疋銀一兩式十兩白細木生細木白苧布各二十疋生細布二十疋十疋本色十疋折銀每疋銀九錢式九兩鄕長劍二柄折銀每柄銀二兩式四兩倭牛皮十張折銀每張銀一兩六錢式十六兩藥蔘一斤折銀十六兩山獺皮八十令四十令本色四十令折銀每令銀一錢五分式六兩貂皮一百令大鹿皮五張東醫寶鑑二秩折銀每秩銀一兩五錢式三兩四幅袱二件折銀每件銀一錢一分式二錢二分九味淸五十丸淸心元五十丸牛黃一部折銀二兩五錢六油芚十番折銀每番銀二錢式二兩月乃六部折銀每部銀二錢五分式一兩五錢靑黍皮五十張螺鈿煙竹一百箇黃筆五十柄眞墨五同別油扇色扇各五十柄大文魚五尾折銀每尾銀五錢式一兩白大口魚十尾折銀每尾銀三分式三錢大全鰒五貼折銀每貼銀一兩式五兩四幅袱二件折銀每件銀一錢一分式二錢二分中全鰒五貼折銀每貼銀六錢式三兩四幅袱一件折銀一錢一分紅蛤二斗折銀每斗銀一錢五分式三錢三尺帒一件折銀三分乾薑一斗二尺帒一件乾柹十五貼折銀每貼銀五分式七錢五分倭菱花十軸折銀每軸銀一錢五分式一兩五錢甘藿二十斤折銀每斤銀一分式二錢四幅袱一件折銀一錢一分次通官二員各白綿紙七塊折銀每卷銀二錢式一百四十兩大匣草四十匣彩花席十張紫的綿紬十疋五疋本色五疋折銀每疋銀一兩式五兩草綠紬十疋五疋本色五疋折銀每疋銀一兩式五兩藍紬十疋五疋本色五疋折銀每疋銀一兩式五兩白細木生細木白苧布各十疋白細布十疋五疋本色五疋折銀每疋銀九錢式四兩五錢倭牛皮三張折銀每張銀六錢式四兩八錢山獺皮五十令二十五令本色二十五令折銀每令銀一錢五分式三兩七錢五分東醫寶鑑一帙折銀一兩五錢四幅袱一件折銀一錢一分鹿皮四張淸心元三十九六油芚四番折銀每番銀二錢式八錢月乃三部折銀每部銀二錢五分式七錢五分靑黍皮二十張螺鈿煙竹三十箇僧頭扇二十箇漆色扇三十柄大文魚五尾折銀每尾銀二錢式一兩大全鰒二貼折銀每貼銀一兩式二兩四幅袱一件折銀一錢一分紅蛤三斗折銀每斗銀一錢五分式四錢五分三尺帒一件折銀三分乾薑一斗二尺帒一件浮椒一斗二尺帒一件乾柹五貼折銀每貼銀五分式二錢五分倭菱花六軸折銀每軸銀一錢五分式九錢○例給大通官三員各藍廣多繪一條折銀一兩玳瑁大銀粧刀一柄○回還時中路問安中使齎去禮單正使一員紅綿紬綠綿紬藍綿紬白綿紬白苧布各五疋白木綿十疋豹皮一令鹿皮一張靑黍皮五張霜花紙十卷白綿紙三十卷彩花席三張黃毛筆十五柄油煤墨十五笏浮椒二斗樻枝三一百匣螺鈿煙竹三箇副使一員禮單上同已上銀子二千四百二十六兩一錢二分禮單銀一千四十兩折銀一千三百八十六兩一錢二分本色持去數紅綿紬二十疋紫的綿紬四十疋草綠綿紬一同十疋藍綿紬一同十疋白綿紬十二同四十六疋白苧布三同十疋白細木一同三十疋生細木一同三十疋白木綿二十七同二十疋白細布十疋生細布三十疋生布二十疋豹皮十四令水獺皮三十令山獺皮一百七十令貂皮三百令鹿皮二十七張靑黍皮二百二十六張霜花紙四十卷白綿紙一百二十卷大紙五十卷小紙一千三百八十卷大鏡面紙大色箋小色箋各一百張竹淸紙三百張鏡光紙二百張苔紙一百張厚油芚六塊眞品大淸心元一千五百丸淸心元二百十丸九味淸一百五十丸濟衆丹廣濟丹各五十丸乾薑五斗浮椒十斗黃毛筆二百十柄眞毫筆五十枝油煤墨六同大厚貢墨三十錠眞墨十五同別油扇一百五十柄僧頭扇九十柄色扇一百五十柄漆色扇六十柄油紙扇十柄大圓扇三十柄小圓扇四十柄各色小彩扇二十五柄螺細煙竹三百七十二箇長銅細花煙袋三十箇細花煙竿五十枝皮煙包二十箇大匣草二百三十匣樻枝三四百匣屛風二坐彩花席一百十二張細花席十四張滿花席枕頭六箇順刀二柄玳瑁大銀粧刀三柄銀粧刀十柄四尺帒四件二尺帒七件眞髮二十子梳子篦子各五十箇草帽六頂被褥二十五部靴襪二雙馬鐙二付以上本曹鞍馬二匹空馬二匹以上司僕寺細衲紬三十疋十疋黃海監營二十疋平安監營江米二石白蜂蜜五斗平壤煙五十封鐵枕二十六丁鐵煙匣十二箇開皮十四套兒馬二匹以上平安監營
정조 24년 · 강
進賀正使金載瓚副使李基讓以自燕離發馳啓
정조 24년 · 목
狀啓以爲臣等一行於上年十二月初八日到山海關點檢人馬無弊入關初九日到楡關自北京出來商賈輩傳稱冬至日配天其翌二十七日勅望擬入二十八日差出勅使本月旬後當起程云故十一日到沙河驛使任譯覓來該驛所在公文則本月十一日勅使發行果爲丁寧而前行牌文一面已於初七日自京先發十三日夕到邦均店則勅行已於當日午過邦均直取薊州大路前進而臣等一行自鱉山店例取徑路故不得逢着十五日臣等到東嶽廟具公服陪表咨文先到南小館點檢文書仍詣禮部表文正副本各四道奏文一道咨文五道禮物總單一道無弊呈納漢侍郞曺城率諸郞祗受後臣等退于館所住接二十日禮部以二十一日皇帝將詣雍和宮拈香使臣等來候於祗迎所雍和宮卽雍正皇帝之私邸乾隆初因舍施爲佛寺在安定門內太學之小西皇帝以時詣宮焚香拜佛云臣等當日五鼓後預待于宮門外舖舍未明皇帝出宮而禮部知會臣等以出宮時則天色尙未明只於還宮時祗迎爲宜云日出後始令出待班次禮部尙書德明押班琉球使臣在臣等之下少頃皇帝還宮而不設儀衛不由正門乘馬執鞭從數十騎自狹路出滾成一團而馳過只以黃轡知爲皇馭而已至臣等祗迎處顧視良久而過二十四日內果房以皇旨頒賜回回國乾葡萄一小帒二十九日皇帝太廟行禮臣等進待于午門外禮部尙書紀均押班琉球使臣又在班次黎明皇帝乘黃屋小轎出宮而儀仗侍衛比前稍加整齊臣等仍爲祗迎還宮後退于館所同日御膳房以皇旨賜克食油餠羊肉一小盤而今年則不受朝賀禮大小宴筵竝不設行故外國使臣年例年終宴桌亦不頒賜云本年正月初一日皇帝詣薊州裕陵臣等曉待齊華門外行祗送禮同日內果房賜文橘四顆大柑二盤石榴一盤于館所初七日還宮時祗迎于東華門外皇帝自煙郊店宿所行七十里巳時還宮歲幣方物以關外雪塞路險車行不能趲進十二月二十八日追到館所而以薊州動駕隔日庫官不許納始於本月十二日歲幣與方物一一呈納所餘補物則各庫官及通官大使等處依例分給琉球使臣十二月二十日到京而該國年貢則紅銅三千斤煉熟白鋼錫一千斤硫磺一萬二千六百斤別進禮物則銀攢盒黑漆畵盒各全部細嫩素光蕉布五十疋染花綿布五十疋護素紙二千張圓屛紙二千張雅製扇一百柄而正使耳目官向國垣副使正義大夫曾謨云十四日因禮部知會臣等與書狀官及正官等詣午門前領賞仍行三跪九叩禮御前年貢回禮彩緞五表裏內造粧緞四疋內造彭緞四疋貂皮一百令祗受後逢授於上通事處使之呈納于臣等復命之日十七日皇帝詣天壇行祈穀祭臣等曉進午門前祗送十八日還宮又祗迎于午門前二十日回咨文二十一道自禮部成出故依該部知會本月二十一日臣等一行自北京離發臣載瓚軍官尹仁泰臣基讓軍官孫聖欽譯官李時謙授狀啓先爲發送
정조 24년 · 강
進賀正使金載瓚副使李基讓以聞見別單啓
정조 24년 · 목
別單以爲敎匪之難今已五年而臣等纔入關內傳說極多莫可憑信故到館後廣加探訪近得的報則果於十二月捷奏已到餘寇幾至勦平蓋丙辰春間四川寡婦齊二者自稱齊二寡婦挾左道惑衆號爲白蓮敎轉相煽動窮民嚮應衆遂大振旁掠城池出沒于川陜楚豫之間官軍屢敗將卒死者不知爲幾且軍興已久經用殆乏命戶部博議于閣老九卿科道等官遂定鬻官之制凡知州知縣各有定價刊成事例冊子頒于中外嘉慶四年經略將軍滿人勒保率兵五萬擊斬齊二擒賊首王三槐獻俘于京四月皇帝諭勒保略曰朕閱王三槐供詞殊爲惻然朕仰承付托之重視民如傷恐一夫不獲豈忍令數省蒼生罹於鋒鏑哉總緣親民之吏不能奉宣德意多方婪索竭其膏血因以激變至此而無非交結和珅使我百姓當之能不痛心且敎匪原屬無多脅迫良民愚民畏死被其裹掠唉彼不得已之苦情朕已知之詳矣命將出師只討不庭斷無誅戮良民之理如有縛獻賊首悔罪立功者不但宥罪當格外邀恩着勒保遍諭各省地方齊二旣死其黨冷天祿謂報齊二之讎聚衆大掠其勢甚盛而勒保恃功驕惰玩寇自保四川總督魁倫論勒保縱賊慢軍偸弄兵食狀皇帝怒革勒保職拿下獄命內務府覈聞以滿將額勒登保爲經略將軍代勒保出征額勒登保到軍撫恤將士得其死心戰輒有功冷天祿大懼走至陜甘復縱兵四掠更命戶部尙書滿人那彦成帥關東黑龍江兵三千及官軍數萬追至陜甘與額勒登保夾攻十二月額勒登保遇賊大戰擒冷天祿及頭領數十人追奔至千餘里四川悉平惟陜甘餘匪據險出沒那彦成與戰見敗爲賊所傷將領數十兵丁萬餘皆戰沒額勒登保移兵追擊斬獲甚多幾皆討平見今賊衆只有萬餘人此在上年十二月二十七日捷至皇帝諭曰額勒登保勦殺冷天祿一股賊匪幷擒頭目數十員殺賊數千覽奏之下深感皇天默佑寔賴皇考靈顯冷天祿在甘陜一帶爲禍已久罪不容誅着所在該省凌遲處死生擒頭目幷着卽委妥員拿解來京其餘投降者旣已悔過自新毋庸苛治經略額勒登保着在御庫賞賜大緞金銀該經略自委任以來能殺賊數處克荷其任今奏凱在邇仍須分外出力蕩平一淸庶不負朕之佇望也所有當時出力之武弁兵丁等俱着額勒登保査奏賞給官銜錢糧以示鼓勵云云
정조 24년 · 강
濟州牧使鄭觀輝以該島三邑各牧場及牛島別屯馬點烙匹數啓
정조 24년 · 목
觀輝狀啓以爲本島三邑各牧場馬牛前牧使林蓍喆已於秋巡時逐匹點烙後未及磨勘以文書傳授故戊午年馬籍及己未年今生馬成冊詳細憑準成籍上送于該寺而本州前判官趙章漢所管六場戊午籍付馬四千二百三十七匹而今己未年點烙馬四千一百八十九匹比前籍欠縮爲四十八匹大靜縣監夫宗仁所管三場戊午籍付馬一千二十二匹而今己未點烙馬一千十三匹欠縮爲九匹旌義前縣監文躍淵所管兩場戊午籍付馬一千八百二十一匹而今己未點烙馬一千八百四十匹剩餘爲十九匹今此三邑守令之一剩二縮謹考事目俱未滿賞罰之典故竝不擧論又狀啓以爲牛島別屯馬自是間年點烙而今己未年當次故前前牧使曺命楫已於四月依例點烙以丁巳年馬籍及戊午己未兩年今生馬成冊憑準成籍上送于該寺而丁巳籍付馬三百八十七匹今己未點烙馬三百六十匹欠縮爲二十七匹而謹考事目未滿論罰之科故不得擧論○濟州各牧場屯馬前時在總數三邑十三場元別屯戊午年終成籍都總馬壯兒雌雄幷八千九百二十三匹己未年今生雌馬六百八十二匹雄馬四百六十九匹合一萬七十四匹內上納馬二百九十五匹故失馬六百九十六匹除實在馬九千八十三匹內牧官六場實在四千一百六十六匹淸馬別屯實在二十三匹大靜縣三場實在九百八十一匹淸馬別屯實在十八匹乙丙別屯實在十四匹旌義縣兩場實在一千八百七匹淸馬別屯實在三十三匹山屯實在一千六百八十一匹牛島別屯實在三百六十匹
정조 24년 · 강
分揀前承旨李集斗沈象奎徐英輔罷職
정조 24년 · 목
因集斗等及韓用鐸罷職傳旨敎以其中都承旨右承旨左副承旨則追到於成鼎鎭上疏以前諸人疏越格捧入之後容有可恕此傳旨與作窠秩自可區別牌招使之仕進
정조 24년 · 강
永禧殿酌獻禮命以旬後擇吉
정조 24년 · 목
禮曹以永禧殿酌獻禮何間擇吉啓稟有是命
정조 24년 · 목
景慕宮春享及南壇三角山木覓山漢江節祭在再明也
정조 24년 · 강
命以明日展拜景慕宮
정조 24년 · 목
敎曰明日展拜後仍行春享大祭省牲省器出還宮由逌瞻門該房知悉
정조 24년 · 목
以李義甲南履翼爲承旨李城輔爲大司憲兪漢謨爲大司諫朴瑞源爲執義沈奎魯爲司諫南惠寬吳翰源爲掌令李東冕爲持平李東埴爲獻納沈鎜姜浚欽爲正言李龜雲爲校理朴鍾淳爲修撰金履喬爲兼文學李魯春爲左尹
정조 24년 · 목
以尹命烈爲副校理安策爲副修撰
정조 24년 · 강
分揀前承旨韓用鐸罷職及成鼎鎭不敍之典
정조 24년 · 목
敎曰聞承宣言昨於齋日承旨臺諫上疏之捧入院吏所爲云以兩承宣之生疏何以知嚴飭乎然則爲朝體還可幸也該吏廟堂當嚴治承宣則分揀
정조 24년 · 강
遞兵曹參判鄭尙愚參知朴道翔以尹光普趙恪代之口傳也
정조 24년 · 목
敎曰騎堂之老人連爲入直參判參知許遞
정조 24년 · 강
命儒臣宋煥箕李城輔處傳諭兩承宣先爲復路
정조 24년 · 목
前承旨朴崙壽狀啓以爲兼贊善李城輔今初六日還抵驪州本第臣旣承偕入之命故仍留敎以儒臣之行已抵驪江本第云豈勝悵歎承宣之仍留徒煩民邑之弊先爲上來更當別爲敦勉矣贊成之行亦過畿邑計程可知其還第到今一味敦召反涉於欠誠承旨則待還第亦爲復路事兩承宣處下諭
정조 24년 · 강
命上諭因咨勿爲順付以使行中譯官別定齎咨官先爲發送
정조 24년 · 목
備局啓言以譯官李邦華李光稷事上諭因咨順付於進賀兼謝恩使行矣第念事面別定齎咨官使行渡江前先爲發送以爲入呈禮部之地尤似穩當而以使行中帶去譯官擇定入送事勢便順且無遲滯之慮以此措辭星火知委於進賀兼謝恩使所到處及平安監司義州府尹處旣送別齎咨官則元咨文當爲改書一體分付槐院使之卽速擧行仍爲定禁軍下送允之
정조 24년 · 강
遞典牲提調權��以李冕膺代之口傳也
정조 24년 · 목
禮曹啓言明日景慕宮春享大祭親臨省牲時典牲提調權��身病猝重萬無進參之路云請令政院稟旨變通敎以許遞令該曹口傳差代
정조 24년 · 목
政院以景慕宮春享大祭大祝閔命爀南壇節祭大祝趙得永方在罷散啓稟敎以與違牌諸玉堂敍用○前應敎金銑前副應敎尹序東前校理張至冕前副校理金履載趙得永前修撰高宅謙李鼎秉前副修撰金熙周閔命爀敍用
정조 24년 · 강
遞承旨徐榮輔李羲甲以崔獻重任希遠代之前望也尋遞沈象奎及獻重希遠以李書九徐有聞趙恪代之竝前望也
정조 24년 · 목
榮輔羲甲不爲仕進也○敎曰承旨只有二員差祭及未肅拜承旨許遞前望單子入之待下批牌招先隨駕後謝恩
정조 24년 · 강
詣景慕宮展拜仍行省牲省器
정조 24년 · 목
具翼善冠袞龍袍乘輿出永淸門明政門由弘化門入逌瞻門至宮門外降輿詣版位行禮陞詣宮內奉審訖入齋室改具遠遊冠絳紗袍詣省器位省器詣省牲位省牲仍行肄儀還入齋室
정조 24년 · 강
重推兵曹判書趙鎭寬
정조 24년 · 목
政院啓言侍衛事體何等謹嚴而肄儀罷後不爲整齊於齋殿正門徑詣西挾之外事極駭然不飭之兵曹判書請從重推考允之
정조 24년 · 강
召見大臣諸臣于齋室領議政李秉模左議政沈煥之右議政李時秀初獻官金文淳掌樂提調趙鎭寬李書九戶曹判書李在學
정조 24년 · 강
命以十三日行永禧殿酌獻禮
정조 24년 · 강
命春秋館堂郞考出顯廟朝嘉禮初再揀日子
정조 24년 · 목
敎曰今番大禮皆遵辛卯年顯廟朝行禮之例而揀擇日子禮曹謄錄只載三揀春秋館堂郞考出初再揀日子於實錄以來
정조 24년 · 강
命未下直及在京守令皆令今日下送
정조 24년 · 목
敎以東作已始未下直守令及在京守令皆令今日內下送後草記
정조 24년 · 강
命平安兵使李儒敬姑爲仍任
정조 24년 · 목
領議政李秉模啓言平安兵使李儒敬已爲報瓜而勅行又將出來此時遞易極爲可悶敎以姑爲仍任
정조 24년 · 강
命動駕時世子祗迎祗送之節待下敎取稟
정조 24년 · 목
禮曹判書李晩秀啓言永禧殿酌獻禮出還宮時王世子祗迎祗送之節當爲磨鍊於儀註何以爲之乎敎以此後姑待下敎取稟
정조 24년 · 목
改具翼善冠袞龍袍出齋室門外乘輿出逌瞻門入弘化門明政門由永淸門還內
정조 24년 · 강
賑恤廳以濟州進上領來人等米斗分給啓
정조 24년 · 목
該廳啓言依下敎濟州進上領來人十三名處各米三斗合米二石九斗分給
정조 24년 · 강
判下兵曹永禧殿擧動時軍兵磨鍊草記
정조 24년 · 목
兵曹以今十三日永禧殿擧動時何營軍兵隨駕留陣禁軍馬步軍幾哨磨鍊啓稟敎以訓局步軍十哨馬軍三哨爲先後廂御營廳留陣禁軍五番隨駕
정조 24년 · 강
分遣承旨于景慕宮南壇諸山川受香所奉審摘奸
정조 24년 · 목
敎曰禮房承旨與獻官偕詣神室奉詣至南壇仍留享所祭器監滌祭物精備禮成後還奉如例而當出齋便殿以待享事右副承旨馳詣三角山木覓漢江受香所奉審摘奸以來景慕宮都承旨進去○承旨徐英輔書啓以爲臣與初獻官光恩副尉金箕性進詣太常陪奉神位版至南壇奉安後壇上奉審祭物祭器祭井看審則精潔諸執事進排官佾舞工人摘奸則無頉臣則仍留享所敎以禮成後復命
정조 24년 · 강
遞承旨趙恪以李羲甲代之前望也
정조 24년 · 목
敎曰傳語捧入年老承旨難以擧行同副承旨許遞前望單子入之待下批牌招察任
정조 24년 · 강
命前監役李東允敦寧都正擬入前縣監李藎輔前察訪尹光錫擬僉樞
정조 24년 · 목
吏曹啓言前監役李東允今年七十四歲前縣監李藎輔前察訪尹光錫今年俱爲七十歲見漏於今番恩資之時竝待後政請一體下批敎以口傳下批其中李東允入於薦剡都正加設擬入其餘則僉樞亦爲口傳擬入
정조 24년 · 강
命興海郡守尹應鉉改差慶山縣令尹載伋便近處守令相換固城縣令韓興裕一兩日內嚴飭下送
정조 24년 · 목
吏曹啓言未下直及上京守令俱於今日下去而興海郡守尹應鉉慶山縣令尹載伋俱以親病沈重不得下去云固城縣令韓興裕身病猝劇不得還官云雖未知其親病身病之如何而特敎催促之下不卽下去者極爲未安所當重勘而本曹請推外無他可施罰何以爲之乎敎以有身病者嚴飭一兩日內下送後草記有親病者改差口傳拔例擇擬待下批明日下送其中尹載伋觀於尹載僖之享班進去可知其親病之不至難強篤老侍下難於遠離而然便近處口傳相換使之除朝辭赴任
정조 24년 · 강
兩司諸臺陳啓請收還前後禁令亟寢諸賊疏宥之命從之旋命依前下處分施行大司諫兪漢謨執義朴瑞源司諫沈奎魯掌令吳翰源南惠寬持平李東冕獻納李東埴正言沈鎜姜浚欽
정조 24년 · 목
大司諫兪漢謨等啓言國家之所維持者莫重於義理朝廷之所難愼者莫先於隄防義理不嚴則無以正人紀隄防或壞則無以行天討蓋自丙丁以來亂逆層出倫綱漸斁幾乎國不得爲國人不得爲人雖賴乾綱奮張凶窩敗露而魑魅尙多遁情鯨鯢未盡就殲神人之憤愈久愈切而惟以丹書鐵案之萬世不可磨泐者爲一分藉恃之道矣迺者殿下不少留難遽施疏蕩有若尋常罪累遇赦輒宥者然噫嘻此何擧也今此被宥諸賊此下一百三十九字抹下其餘罪負難貰之徒株連應坐之類罔非醞釀禍心締結凶徒情節狼藉手脚綻露非但擧國臣民之所共討抑亦天地神祗之所共憤也而天網太恢王章未伸其爲刑政之失已極矣雖値邦慶無前沛澤傍流之時是豈議到於權度時措據擬肆赦者哉今日明日次第蕩釋隄防大壞義理益晦丹書鐵案盡歸虛套魑魅鯨鯢將復踵起言念及此寧不心寒而髮竪一部明義今無可讀之地矣爲今臣子者孰不欲張膽聲討碎首爭執而白簡纔登禁令先下門將阻搪箚疏路斷亂逆何所懲畏邦憲何由快伸乎禁令不收則聲討無以行矣成命不寢則王綱無以振矣請收還前後禁令亟寢今番諸賊疏宥之命批以不允末端事姑先依啓○敎曰依啓爲其一伸公議兼欲收殺何嫌銷刻似此闊狹自有不得不然者依啓事勿施依前下處分施行
정조 24년 · 강
鰲恩君李敬一行護軍金祖淳疏辭新資竝賜例批
정조 24년 · 강
右尹李魯春兵曹參判尹光普疏辭新授職秩竝賜例批
정조 24년 · 강
行大護軍李得臣陳疏引義賜例批
정조 24년 · 목
疏略曰向者臺臣之言雖欠稱停若論臣前後僨誤罔非大戾席藁囚首惟鈇鉞是俟及承禁堂之所傳筵敎臣衷情感結莫知所以仰對臣是何人自陷同測之科又煩聖慮之垂惻辛勤指敎於縲絏之中也逮夫爰辭仰徹燭之以日月之明渙之以雨露之澤昭晣無餘辭秩依舊雖使臣自爲之圖何以及此臣抱此恩言更無餘恨而第人之爲言自有彈章以來所未見者集千古鄙累之目作一筆句斷之資上而貽羞朝廷下而忝辱家聲對人自汗撫躬先悼備數人類猶未敢期抗顔朝班尤何可望今當國有無前之慶而總府特除之命忽下於此際臣於是未暇他顧章皇出肅獲覩盛禮亦豈臣夢想所料哉顧臣所遭非比尋常彈劾律以邦憲嶺海猶輕乞亟命鐫臣姓名於仕籍使之屛跡田野
정조 24년 · 강
命奉化縣監以武臣中曾經守令人口傳差出待下批當日下送
정조 24년 · 강
以蔡弘直爲興海郡守柳相斗爲奉化縣監慶山縣令尹載伋韓山郡守李志淳相換竝口傳也
정조 24년 · 목
東南廟及纛所祭在再明也
정조 24년 · 강
推守令邊將應薦不薦人等
정조 24년 · 목
吏曹啓言因政院啓辭守令應薦不薦人令該曹察推事允下矣水原留守徐有隣行上護軍尹師國趙尙鎭行大護軍李得臣廣州留守金思穆行大護軍李致中李義弼判尹李祖承行護軍鄭煥猷兪彦脩金基正李秀夏姜彛正同敦寧鄭東愼行護軍韓宗纘李尙度金達淳徐瀅修李翊模尹行元尹東晩徐榮輔東萊府使金觀柱金海府使沈能弼黃州牧使趙榮慶韓恩君李元采行護軍吳載熙俱爲應薦而不薦請依法典竝推考允之○兵曹啓言因政院啓辭邊將應薦不薦人令該曹察推事允下矣咸鏡監司具㢞行大護軍李致中李義弼判尹李祖承行護軍姜彛正李尙度宋銓尹行元金達淳李翊模輔德金羲淳左通禮尹羽烈司諫沈奎魯俱爲應薦而不薦請竝依定式推考允之
정조 24년 · 목
京畿監司徐鼎修狀啓以爲臣敬奉敎書頒布列邑雜犯輕囚今方決放道內定配罪人等則區別放稟仍秩而自本道發配未及考還罪人姓名律名竝修正冊子上送承政院敎以今番赦令何待回啓直依書下自該府該曹先行會後草記諸道準此○京畿定配罪人放未放冊子放秩刑曹所管徒年罪人加平金同伊稟秩不限年罪人永平金千得積城沈師耼孫大弘仍秩義禁府所管不限年罪人花梁鎭李卿尹刑曹所管充軍罪人甲串鎭李再福未至配所秩罪人坡州申植通津李學以上竝放敎以發配未及考還之類發配道臣配所道臣處竝爲行會俾無遲滯之弊
정조 24년 · 강
命齋宿傳敎勿爲分付
정조 24년 · 강
命抄啓文臣親試及儒生殿講更待下敎
정조 24년 · 강
命卒判敦寧鄭民始特贈右議政不待狀賜諡其子待闋服調用祿俸限三年輸送亦依大臣例
정조 24년 · 목
敎曰潛龍舊要後先凋謝惟重臣一人在耳況昔甲午乙未之間炳幾圖存托以心膂雪涕宮燭慨然有北道爭死之意幸荷我寧考天地日月之仁之明綴旒奠以磐泰烝黎爲之謳歌則予有一二臣同駿惠我宗國整倫綱於隻手樹風敎於來世凡有血氣含生之類孰不知一部明義錄爲海東之春秋也若有風雲之會功成名立園林鍾鼓富貴豢酣則鮮克中度多不獲全重臣能謙畏自持言其宦業亦可謂盛矣典四營而長六部按三藩而處兩館銓衡翰墨金穀卒乘旣華且膴罕與爲倫而公退蕭然門無蹄輪不改韋布規摹者垂今二十有餘年撫之以彝器旅之以車服易之涉水濡尾書言寵利居功今知其兌矣豈意一疾就養江墅竟至於不起嗟嗟重臣何以復見尙書履聲宛若在耳重臣自在先朝被特眷釋褐簪筆三銜使命筵席恩言傍觀瞠若重臣之爲重臣自昔我先朝所命之者惜乎惜乎卒判敦寧府事鄭民始特贈右議政當日下批仍令弘文館不待諡狀卽議易名俾趁立旅之前賻襚之需雖已內下自該曹倍給東園秘器之副亦爲傳送致弔致祭護喪等事當自內閣按例擧行其子待闋服調用祿俸限三年輸送亦依大臣例事分付○內閣以檢校提學鄭民始已喪致賻依定式輸送啓敎以東園秘器旣命輸送柩材價除之其外依書下數擧行檢書官護喪卽爲送之致弔進去者仍爲致祭祭文當製下勸粥致弔進去者兼爲之護喪則首檢書送之致弔致祭兼檢書中堂上柳得恭進去○木十五疋布十五疋狀紙五束白紙五束其外依例
정조 24년 · 강
左議政沈煥之右議政李時秀聯箚賜批
정조 24년 · 목
箚略曰卽見吏曹牒呈則今日議諡之狀凡爲四度矣贈右議政鄭民始際遇樹立昭載明義錄無待乎諡狀況有特敎固當卽爲擧行而其餘三度諡狀何必同議於倉卒之際乎贈右議政鄭民始諡望今方修粘目入啓而其餘諡望還付弘文館待後日諡坐時博考爛議而爲之實合事宜批以箚請甚當依施仍敎以此批答遣史官傳諭
정조 24년 · 강
罷大司諫兪漢寧正言愼性眞職
정조 24년 · 목
漢寧等違召例罷也
정조 24년 · 강
有政吏曹判書徐龍輔進
정조 24년 · 목
以金履載爲副校理洪樂游爲大司諫申龜朝爲正言○贈右議政鄭民始賜諡忠獻慮國忘家曰忠嚮忠內德曰獻
정조 24년 · 강
命掌令鄭弼祚金孝秀持平安廷善李重蓮先遞差後禁推
정조 24년 · 목
敎以憲府呈告諸臺竝先遞差後禁推
정조 24년 · 강
遞承旨李書九以曺允大代之前望也
정조 24년 · 강
以閔台爀爲吏曹參判前望也洪樂游仍任參議
정조 24년 · 목
敎曰寒食差祭銓官當爲備員參議仍任牌招參判前望單子入之
정조 24년 · 강
命時囚鄭弼祚金孝秀安廷善李重蓮放
정조 24년 · 목
因弼祚等囚單有是命
정조 24년 · 강
遣禮房承旨詣宗廟永禧殿景慕宮奉審摘奸左副承旨詣受香諸處奉審摘奸
정조 24년 · 목
宗廟永禧殿景慕宮寒食祭享及毓祥宮懿昭廟文禧廟寒食祭享在明也
정조 24년 · 강
禮曹以健元陵穆陵崇陵永陵丁字閣修改待雨晴擧行啓
정조 24년 · 목
該曹啓言健元陵穆陵崇陵丁字閣樑上塗灰剝落處永陵丁字閣樑上渗漏處明日寒食祭享兼告由卯時修改事啓下矣今日雨勢如此莫重修改難以始役待快晴請擇日擧行允之
정조 24년 · 강
推同義禁鄭日煥承旨曺錫中柳憲周
정조 24년 · 목
承旨曺錫中啓言昨日前掌令鄭弼祚金孝秀前持平安廷善李重蓮囚單子放字書下而不踏啓字矣自本院所當卽捧傳旨而未及書入臣不勝惶恐而雖以該府事言之不待啓下文蹟徑先擧行亦涉可駭當該堂上請竝推考從之敎以爾亦推考昨日入侍承宣錯傳而然當該承旨亦爲推考
정조 24년 · 강
遞承旨徐有聞以李基讓代之前望也
정조 24년 · 강
以金達淳爲兵曹參判口傳也
정조 24년 · 목
因兵曹判書入直省記敎以參判未差之代令該曹口傳差出
정조 24년 · 강
兵曹以宗廟墻垣二間因雨頹圮啓
정조 24년 · 목
該曹啓言卽接宗廟署入直守門將牒報則宗廟東邊墻垣舊築二間因雨頹圮云臣馳進看審後爲先令繕工監以杻把子堅實圍排依例樹柵而衛軍二名定立令該曹卽速修築亦令巡邏營門申飭校卒別加巡察之意請分付允之
정조 24년 · 강
諸承旨入侍于誠正閣
정조 24년 · 목
命諸承旨持公事入侍政院以六房無公事不得入侍啓稟敎以久未爲之或近於倦逸有此入侍之命祝帖代押取稟有未及判下者卿等仍爲詣閤
정조 24년 · 강
以吏曹判書徐龍輔爲壯勇提調中批也
정조 24년 · 강
健元陵元陵展謁命以二十一日爲之
정조 24년 · 목
禮曹啓言今春展謁先行於健元陵次詣元陵展謁後親祭亦當展謁於崇陵而局內諸陵展謁一體爲之事命下矣展謁吉日令日官推擇則三月初十日十一日十三日二十一日二十八日俱吉云以何日定行乎敎以二十一日爲之○幸行時軍令三月二十一日出宮廟洞晝停所自闕門十六里健元陵展謁自晝停所十五里以上三十一里元陵展謁親祭顯陵穆陵徽陵崇陵惠陵展謁還詣廟洞晝停所當日還宮
정조 24년 · 강
判下兵曹陵幸時軍兵磨鍊草記
정조 24년 · 목
兵曹啓言今此幸行時何營軍兵隨駕留都而禁軍馬步軍以幾番幾哨磨鍊乎敎以依癸丑年例而禁御相換又啓言軍兵磨鍊依癸丑年例而禁御相換事命下矣禁衛營當爲留都而該營鄕軍竝已停番步軍則請以訓局餘軍磨鍊允之又啓言在前幸行時挾輦軍四百名餘軍二百名替代而癸丑年元陵幸行時三百名餘軍一百名替代矣今番則何以磨鍊乎敎以依近例又啓言在前幸行時晝停所作門連以先廂步軍一哨除出擧行矣今番則何以爲之乎敎以壯營鄕軍一哨前期聚待作門而還宮時該營陣合竝隨駕又啓言今此幸行時總戎使率該營標下軍及訓局餘軍弘化門外請依例留陣允之又啓言在前幸行時十里外斥堠伏兵及傳語軍總戎廳廣州府各隨地方擧行而癸丑年元陵幸行時斥堠只數處擧行伏兵除之傳語軍比常例差減磨鍊矣今番則何以爲之乎敎以依近例又啓言在前幸行時侍衛全數磨鍊而近年連以兵曹都總府堂上郞廳各一員五衛將二員武兼六員隨駕矣今番則何以磨鍊乎敎以依近例又啓言再昨年敬陵幸行時壯勇大將率善騎隊二哨步軍二哨攔後陪扈矣今番則馬步軍以幾哨磨鍊乎敎以依此爲之而步軍則京軍拜峯鎭楊州各一哨出用
정조 24년 · 강
以金文淳爲留都大將
정조 24년 · 강
黃海監司朴基正以應資老人馳啓
정조 24년 · 목
平山府可爲僉樞秩幼學邊泰雲禹廷喆申柱國崔應三閔器大權哲閔昌義林東奎趙弘喆崔錫勳尹廷燮申景祿士人秩幼學趙夢周咸龍瑞金以聲崔柱台申景烈金鎭泰鄭光漢趙台昇全大一李夏伯崔巡齊劉再寬韓潗申澤庶人秩忠義衛孟致三等十五人鳳山郡士人秩幼學李光遠金載坤張聖益張聖述郭宗國許寶崔亨德尹守亨金載辰李熙祖崔廷德任光允李龍祥權儘邊儀郭培忠義衛李廷赫庶人秩閑良李命采等七十五人金川郡可爲僉樞秩幼學鄭禮儉睦處信盧允協士人秩幼學韓鳴鳳韓命仁孫亨基崔東奭朴載亨孫處相族親衛李弼正李命應李根亨忠義衛李春榮朴世徵金鼎華庶人秩閑良朴興福等十八人文化縣士人秩幼學張允翔禹益揆姜宰垕禹泰揆金漢連黃載厚金潔李希良金礪光金弼亨田辰垕丁守良崔萬先李震瑋韓德重黃一淸金漢宗金天浩金圭朴夢泰崔一奉鄭宗德金鼎新庶人秩老除李貴益等十三人松禾縣可爲僉樞秩幼學任鳳澤康守煥兪鉉九楊思梅全就迪李聃壽庶人秩閑良金連柱等二十二人海州牧士人秩幼學許由朴斗春柳鳳鳴劉泰基吳慶來劉星淵許激趙相洛吳命載庶人秩閑良吳德奉等三十九人延安府庶人秩閑良金六孫等十二人載寧郡士人秩幼學閔恒孔世長閔百彦吳命瑧林春正崔時舜康爾耉庶人秩閑良韓命三等三十一人長淵縣士人秩幼學張德休吳國三白世秋白泰日鄭芳金命運孫益龜韓世欽金溫澤族親衛李永華庶人秩閑良尹益大等二十四人康翎縣庶人秩老除李無土里等二十人
정조 24년 · 강
有政吏曹判書徐龍輔兵曹判書趙鎭寬進
정조 24년 · 목
以李尙度爲大司諫洪彦燮宋文述爲掌令洪時濟金秀臣爲持平李書九爲禮曹參判鄭尙愚爲工曹參判金載瓚爲判敦寧金載瓚爲景慕宮提調任鳳澤等二十一人爲僉知加設老職也
정조 24년 · 강
命仁同天生山城還穀索耗之弊令廟堂着意防戢
정조 24년 · 목
慶尙監司申耆狀啓以爲因承旨姜碩龜所啓仁同天生山城移屬還耗更不侵索之方道伯從長處置具由狀聞事命下矣今此穀物移捧始在戊午秋而兩年糶糴專委於該邑耗條則添錄於元穀規例已備勘簿明白毋論某樣還穀隨其元穀取耗加錄卽係通行之法況此穀移屬旣出於爲仁民施惠之盛意而行之未久姑無生弊之可言還索耗穀之說雖未免爽實嗣後斂散等節益加察飭計料敎以知時之雨始也霢霂竊幸其潤玆百畝旣優且渥或近於過多旋用憧憧在寢轉側詰朝視事以寓一分自強之道而無以裨益於民事心甚鬱悶際見此事此亦民事以得寸爲寸之意不嫌煩縷措辭判下矣朝家於仁同之邑弊民瘼積費商量竝與該倅職品履歷而別爲定式則若於民所倒懸之糴弊毫分有若前之漸則是欺民也仁邑之齊民當以朝廷之令信之乎否乎所謂耗穀之侵徵萬一如穀留平倉耗但取用之他各道謬例其曰無弊云者豈眞然哉卿等更宜論理先從索耗之竇畵一防戢莫或使予更以仁邑一事往來於心中則卿等可謂修其職以此着意
정조 24년 · 강
命加德鎭釐弊與否別加考察事添載於來頭嶺南繡衣齎去事目
정조 24년 · 목
慶尙監司申耆狀啓以爲備局因左議政沈煥之筵奏批旨以加德鎭弊釐革形止狀聞事發關到付矣今此加德鎭弊誠爲不細之憂而第其所請之事皆非這中通變必也盡驅徭役於邑民然後方可爲滌祛鎭瘼而熊川邑樣之凋殘亦不下於加德此際他役之移定殆同困馬之添卜畢竟狼狽有不可勝言蓋鎭報說弊凡爲十一條而以分籍事言之則其增其減專委鎭將地方官初不干涉者實非置邑宰考七事之道且此路一開則避役投閑之類必將捨邑就鎭作一逋藪而其害終歸於陸民一丁三四役之弊此則決不可故仍舊置之軍丁則辛亥後加定一百五十六名之昨年移送該邑者亦云足矣此外更移非所可論故以今實總三百五十一名定爲原額隨闕隨代於該鎭戶斂中差役穀之前收一斗七升而今爲二斗支裝錢之前收四分而今爲五分者雖緣事勢之不獲已亦係無前之創例故加斂條則使之減給而至於陪持錢名色此不過助給吏役而他邑所無之謬規則自今永罷首校首吏之差出檢督擅行推治非但有乖於事面亦欠受制之體例邑鎭徵逋之無相侵督事理卽然而鎭不敢侵及邑族邑獨有橫徵鎭民者事涉斑駁宜有稱冤故此二條別立科條幷爲禁斷邊情傳報防布輸納事不必上煩朝廷已自營閫關飭邑鎭期於革舊圖新統營所管屯土多在該鎭境內初以一百四十石納稅者歲加其總至庚戌而爲二百四十石之多故辛亥年間自統營軫念民弊特減五十石其餘一百九十石則毋論豐歉每石代錢一兩五錢五分定總定價成給完文矣行之數年還復庚戌總矣又於戊午雖減五十石而餘數一百九十石則責納本穀不許代錢災歲民力已經艱辦之患前頭鎭弊將有難支之慮云本官所捧魚物價一二石以荒租分給於防簾設條之鎭民每石價大口魚四十尾責捧之故海戶不能支當呼冤藉藉矣屯稅之辛亥定式必有所以然戊午還減亦可見民弊不淺而乍罷施復捨錢取穀不無銷刻之嫌宜有一定之式此後則一遵辛亥定例穀以一百九十石爲總價以一兩五錢五分爲準魚物貿易則官廚例捧雖不可全廢一石價四十尾太涉過重就其式例中四分一許減凡在釐減諸條大爲鎭民蘇醒之道而官制等威若不申明則彼此相與之節必當如前壞損無以永久恪遵故謹以傳敎內辭意刊揭邑鎭聽事之堂俾各常目勉勵以尊體貌各項存減逐條成節目分置營邑鎭以爲時時考察之意竝往復統營商確停當敎以道伯旣云釐弊果然其然與否來頭繡行當別般考察仍施勸懲之政此一款添載於嶺南繡衣齎去事目付標啓下左相擧條後行會已久而該道外錦湖伯無皀白之登聞或報司者殊可惑也
정조 24년 · 강
命明日望祭及南祠祭享官中如有疊差者以闕內入直人改付標
정조 24년 · 목
敎曰今聞該房言大祝洪理燮寒食差祭阻水不得入來將爲改付標云何乃疊差有此煩稟乎昨於傳香之後因雨勢之不止爲諸處行祀之人一念憧憧直到享時而不敢爲便寢之計到朝始少弛明日望祭受香及南祠祭享獻官執事中或有疊差如理燮者獻官則以承旨兵曹總府入直堂上中改付標執事亦依右例入直人中換差事卽爲分付該曹
정조 24년 · 강
推判尹李祖承左尹宋銓右尹尹東晩
정조 24년 · 목
敎曰近來申復舊典嚴飭何如而昨日之雨頹漂形止尙無報來史官宣傳官未免替行部官之事如許部官將何以爲百里之任乎當分輕重勘處而不飭之京兆堂上爲先推考
정조 24년 · 강
命北部童蒙黃在忠令賑廳優給婚需
정조 24년 · 목
漢城府啓言卽接北部都事徐鐸修所報則昨年九月初六日宣禧宮動駕時應製入格童蒙黃在忠嚴飭門長處今日內加冠來月內娶妻定日子報京兆草記事命下而今始定婚今月十五日過婚云矣敎以分付賑廳優給婚需亦令該堂助其外具
정조 24년 · 강
飭新寧縣燒戶顧助奠接
정조 24년 · 목
慶尙監司申耆以新寧縣民家失火二十六戶延燒馳啓敎以拔例顧助期於斯速奠接事回諭
정조 24년 · 목
漢城府啓言卽接各部官員所報則今番雨水各契民家頹壓處摘奸後完少頹多及完多頹少中三間小戶之當入恤典者完多頹少之不當入恤典者區別報來故列錄書入恤典秩中部私奴好一家一間頹壓東部訓局軍趙德泰家二間獨女梁召史家二間內一間禁衛軍吳福尙家三間內一間頹壓勿論秩中部幼學慶緝家一間頹壓東部良人文大春家三間典僕金致成家二間頹壓又啓言東部典僕金士同伊家二間典僕洪種仁家二間頹壓竝敎以恤典令該廳卽爲分給事分付
정조 24년 · 강
諸承旨持公事入侍于誠正閣
정조 24년 · 강
遞承旨柳憲周以沈象奎代之前望也
정조 24년 · 강
召見來待諸臣于誠正閣兵曹參判金達淳副總管鄭日煥命節享時如値始雨恭陵順陵永陵香祝前期奉詣
정조 24년 · 목
兵曹參判金達淳啓言臣於今番以寒食獻官進詣永陵而中路阻水幾不能達伊時罔措之狀有不可言雖幸享禮及時順成而大抵本陵洞口外川每當潦水渡涉極難今番大漲固非恒有之事而以今慮後合有從便之道臣意則此後享事如値始雨之時則依光陵章陵例香祝前期奉詣而順陵恭陵亦爲依此擧行似好從之敎以分付太常吏曹使之觀勢言送政院微稟擧行
정조 24년 · 강
命今番幸行時外方傳語軍除之
정조 24년 · 목
承旨曺錫中啓言今此幸行時依近例以訓鍊都監塘馬擧行而別隊馬兵隨駕安徐矣然則外方傳語軍之又爲待令亦涉重疊何以爲之乎敎以傳語軍除之
정조 24년 · 강
命今番幸行時植炬至出宮晝停所爲之
정조 24년 · 강
命松留間差齊陵厚陵享官倣用廣留差祭例
정조 24년 · 목
開城留守金勉柱以齊陵厚陵寒食祭設行馳啓敎以廣州留守則間差獻陵祭享江華留守則例差長寧殿獻官華城留守則亦於顯隆園例差而松留獨不差祭一委之兩邑武倅者事體所在甚爲未安此後當有定式而道里稍間雖不直用沁華例差之規廣留之間差當倣爲以此分付
정조 24년 · 강
執義朴瑞源啓請元陵別檢愼宜學參奉金鐮拿處從之尋命口傳相換
정조 24년 · 목
執義朴瑞源啓言今初五日元陵忌辰大祭時祭監監察南志或以爲祭物熟設等節檢察則祭井麪板杵沈於井中水色甚濁不勝驚駭招致守僕詰其委折則以精洗次況置云云且其凡他雜用水混同汲用故事甚未安更卽修淨待淸水雖用於祭物熟設之時其在本陵陵官檢飭之節萬萬疏忽不可無警責之道臺監呈課旣如此則不可置而不論請本陵陵官令該府拿問處之批以依啓○因金鐮囚單敎以飭已施付過放送謁陵隔日陵官不可以拿處者擧行當該齋郞等令該曹爲先口傳相換
정조 24년 · 강
掌令宋文述陳疏辭職仍陳湖南陳田徵稅之弊賜批仍命湖南右沿未移秧處詳覈勿爲徵稅該守令拿處
정조 24년 · 목
疏略曰臣於待罪南邑時莫體分憂之念虛負竊祿之罪道臣考績之際至有居殿之擧題目一出萬口駭笑其爲辱從班而羞當世爲如何哉固知臣孤立之蹤積慍于人遭彼背公死黨之禍心中此爲賊報讎之毒手而苟使臣任職居官無一毫可指之疵則此辱奚爲而至哉此臣所以撫躬自悼無面可顯者也亟命鐫削職名以安微分臣於目下民憂有所附陳上年穡事八路均豐而獨湖南右沿十餘邑終未免歉翻耕注秧而未移處居多民生之始費力而終失農情甚可矜而畢竟陳地盡入於執稅之科其中雜穀代播及內分移秧者初非可論而全庫之白地荒廢者亦盡應稅以臣所目覩言之全州則十負減四徵六益山則十負減六徵四以此推之他邑亦可知也噫民無升龠之所收而貸他穀賣他田以償未移之稅者其呼號冤憫曷有其極伏願亟降明旨一竝査出特行蠲免以慰一方之民心焉批以昨年湖南右沿民勢之難支不問可知南顧一念專在這裏其間屢飭意謂有一分之益矣今若反於陳處執總白地定稅而貸他穀賣他田以償未移之代則民之呼號冤憫烏得不然旣聞之後豈可以後時任他之爲卽令廟堂査問道伯詳覈勿徵當該守令指名報來後令該府拿問處之爾其勿辭察職
정조 24년 · 목
敎曰明日眞殿展拜後當由逌瞻門展拜景慕宮該房知番時刻時下敎只入正時
정조 24년 · 강
命此後逌瞻門擧動時弘化門入直軍以入番哨官率領挾輦軍以入直堂上將官領左右列以爲例
정조 24년 · 목
御營廳啓言明日景慕宮展拜時依兵曹節目弘化門入直軍五十名待標信除出新營入直千總李應運出番哨官姜道彬領赴于禁衛營都領陣而解嚴後各還本處入直敎以此後入番哨官率領其間入直他將官將校中權領逌瞻門擧動時各營皆用此例○訓鍊都監啓言明日景慕宮展拜時因兵曹節目金虎門軍三十名除出把總金宅和哨官張鉉擧率領挾輦侍衛集春營軍五十名哨官金命嶷領付于都領營門東營軍三十名哨官金時和率領宮大門外把守還宮後各還直所而竝待標信擧行敎以堂上將官一人之都領挾輦軍如近來壯營把總率領攔後軍之例者卽訓局設營以後舊例也所謂狹輦把總哨官一時權宜之規便成定式此後逌瞻門展拜時狹輦將官亦勿以出番將官爲之復舊例以入直堂上將官領左右列
정조 24년 · 강
宣傳官韓啓豊李貞坤田遇聖以各部頹戶摘奸啓
정조 24년 · 목
啓豊書啓以爲臣於今月十二日敬奉聖敎馳往西部字內遍行坊曲詳細審察則今番之雨旣不暴霔故民戶頹壓數甚不多而一隅之頹圮半壁之崩敗此乃富人瓦屋之所不得免者故竝勿論就其中貧殘無依者列錄于後外此切可矜之類依下敎探察亦爲書錄於末端頹戶秩良人任必賢家四間訓局軍金呈祐家二間李召史家四間良人姜春起家三間金召史家二間良人李普甲家二間訓局軍張重齡家三間金召史家二間頹壓切可矜秩幼學洪益綸草家六間內二間昨冬頹壓二間去月頹壓所餘二間亦將危急而使其內眷猶爲入處益綸携其老父寄宿隣家外舍而勢無改構之道幼學尹行眞家五間姑未全壓而茅捲壁敗只有棟椽殆若無人之家故招問任掌輩則以爲行眞老母方在此中昨年長子死而尙未完窆次子行眞冠而未娶乞食於親戚家只率其末子與孀婦而尙留將頹之屋隣里咸稱其可矜云敎以各部所報外考例題給而其中切可矜者優爲顧助事分付賑廳○貞坤書啓以爲臣今月十三日伏奉聖敎遍察北部字內民家頹壓而先自彰義門外轉向西郊至楊花渡看審後乃從阿峴近處由敦義門還來而所經西部亦爲看審則雨後江水之漲溢高可爲數三丈云而水勢則平順別無田宅受傷處各洞頹戶間間有之故後錄于左而其外北部良人金喜得與其老母坐于草幕渗漏中故問之則渠年五十八渠母年八十一而掘地爲幕蓋以空石所業則求乞資生所見極爲矜惻矣北部閑良朴在絢家二間尹召史家三間頹壓幼學李發家二間全壓西部金召史家二間頹壓敎以分付賑廳依他例其中金喜得優給事分付○遇聖書啓以爲臣本月十三日敬奉聖敎馳往南部字內各處坊曲遍踏看審則今此雨後江水雖漲沿江民戶不至於漂傷之境頹戶則間間有之故列錄于後而外此情勢可矜者亦爲書錄於末端頹戶秩御營軍張啓興家五間全頹良人崔廷燁家一間出身金光錫家三間折衝林泰根家一間出身韓益彬家二間御營軍文泰昌家一間頹壓可矜秩獨女金召史草家二間後面窓壁頹落前面亦將有朝夕頹壓之慮而無夫無子求乞隣家情勢可矜矣敎以依他例題給其中切可矜者拔例事分付該廳
정조 24년 · 목
漢城府啓言卽接各部官員所報則今番雨水民家頹壓處摘奸後全家頹壓與完少頹多及完多頹少中三間小戶之當入恤典者完多頹少之不當入恤典者區別報來故列錄書入恤典秩南部御營軍張啓興家五間全頹出身韓益彬家二間良人崔廷燁家一間頹壓西部金召史家三間幼學李得賢家二間閑良李晉甲家二間訓局軍張重齡家三間良人金光宅家一間北部閑良朴在絢家二間頹壓勿論秩南部訓局軍裵順道家半間訓局軍羅英喆家一間御營軍文泰昌家一間頹壓西部閑良韓光玉家一間閑良金麗海家一間幼學李圭家一間金召史家二間訓局軍朴興昌家二間姜召史家二間幼學李泰年家一間閑良徐雲慶家一間幼學李正圭家半間頹壓北部閑良李命祉家一間前縣監南陽龍家二間頹壓敎以恤典令該廳卽爲分給事分付前縣監南陽龍拔例題給又別單恤典秩北部幼學李發家二間全頹西部閑良任必賢家四間訓局軍金正祐家二間壯勇軍趙尙麟家二間閑良姜春起家五間半壯勇軍朴東秀家二間李召史家四間頹壓南部折衝林泰根家一間頹壓勿論秩西部金德禧家一間書吏李英家一間幼學朴耆源家一間頹壓南部出身金光錫家三間頹壓北部出身朴成根家二間閑良崔伯謙家一間幼學金照家三間尹召史家三間軍官承光烈家三間頹壓東部良人徐春得家二間良人尹者斤福家二間頹壓敎以恤典令該廳卽爲分給事分付
정조 24년 · 강
遞差判義禁趙尙鎭
정조 24년 · 강
命光州牧殺獄罪人李春金原案還下送該道監司趙宗鉉重推考覆官長城府使李英敎淳昌郡守李勉輝拿處
정조 24년 · 목
全羅監司趙宗鉉以光州牧殺獄罪人李春金究問取招馳啓刑曹啓言大凡一律罪人之捧結案法意至爲嚴重始自初覆檢以至同推考覆親問結案等文案首尾一通無遺謄書乃是格例今此獄案承款招之先書於上端初覆檢之刪繁後錄者次第倒置不成體叚且旣已考覆之後罪人之更爲訊推事未前有大是法外當該道臣從重推考考覆官令該府拿問處之原案還下送如例擧行具格啓聞後請稟處允之
정조 24년 · 강
命開城府將校春等試射及都試居首沒技人等依法典施賞
정조 24년 · 목
兵曹啓言觀此開城留守金勉柱狀啓則本營諸將校今春等試射及選武左右別軍官都試時閑良宋彦瑞吳弘珍金致績出身金德興竝騎蒭沒技閑良李尙根各技入格優等令該曹稟處矣今此居首閑良李尙根沒技閑良宋彦瑞吳弘珍金致績似當依法典直赴殿試出身金德興亦依定式施以加資之典而係干恩典請上裁從之
정조 24년 · 강
假承旨李東稷等以各陵園墓奉審執頉書啓